አቶ ቃሲም ፊጤ ፍርድ ቤት ቀረቡ
አዲስ አበባ፤ ሐምሌ 26/2005 (ዋኢማ) – የፌደራሉ ከፍተኛ ፍርድ ቤት 2ኛ ወንጀል ችሎት የአዲስ አበባ ከተማ አስተዳደር የመሬት ልማትና አስተዳደር ዋና ስራ አስኪያጅ የነበሩትን የእነ አቶ ቃሲም ፊጤን መዝገብ ተመለከተ።የፌደራል የስነ ምግባርና ፀረ ሙስና ኮሚሽን ከእሳቸው በተጨማሪ ቀደም ሲል ባልደረቦቻቸው የነበሩት ፥ የመሬት ባንክና ማስተላለፍ ኤጀንሲ ስራ አስኪያጅ አቶ በቀለ ገብሬና የመሬት አሰጣጥ ኦፊሰር አቶ ገብረየስ ኪዳኔ ጉዳያቸው ፍርድ ቤት ቀርቦ ክስ ለመመስረት በጊዜ ቀጠሮ ላይ ነው።የኮሚሽኑ የምርመራ ቡድን አቶ ቃሲም ንብረትነቱ ኢንጂነር ግርማ የተባሉ ባለሃብት የሆነን ህጋዊ የመሬት ይዞታ ነጥቀው አቶ ዮሃንስ ለተባሉ ሌላ ግለሰብ በህገ ወጥ መንገድ አሳልፈው መስጠታቸውን ይጠቅሳል።ባለንብረቱ ኢንጂነር ግርማ ህጋዊ ይዞታቸው በመሆኑ ባለ 11 ፎቅ ህንፃ ለመግንባት በዝግጅት ላይ ሳሉ ነበር ይዞታቸው ተነጥቆ ለሌላ ግለሰብ የተሰጠባቸው።የመሬቱ ይዞታ 500 ካሬ ሜትር ሲሆን የሊዝ ግምቱ 4 ሚሊዮን ብር የሚደርስ ሲሆን ፥ አቶ ቃሲምም ዛሬ ችሎት ፊት ሲቀርቡ አንዱን ግለሰብ ጎድተው ሌላውን በመጥቀም በሚለው የሙስና ወንጀል መጠርጠራቸው ነው።ከአንድ ወር በፊት የህዝብ ተወካዮች ምክር ቤት የ2005 በጀት ዓመት ስራውን ከማጠናቀቁ በፊት የአቶ ቃሲምን ያለመከሰስ መብት ካነሳ በኋላ ወደ ውጭ ሃገር መሄዳቸው አነጋጋሪ ሆኖ ሰንብቷል።አቶ ቃሲም ያለመከሰስ መብታቸው በህዝብ ተወካዮች ምክር ቤት ከተነሳ በኋላ ወደ ውጭ ሃገር የሄዱት ከመስሪያ ቤታቸው የስልጠና እድል በማግኘታቸው ሲሆን ፥ የላካቸውም መስሪያ ቤታቸው እንደሆነ ተናግረዋል።ሲመለሱም ክስ እንደሚመሰረትባቸው እያወቁ በመሆኑ ችሎቱ የዋስትና መብታቸውን እንዲጠብቅላቸው አመልክተዋል።የኮሚሽኑ የምርመራ ቡድን በበኩሉ እሳቸው የተጠረጠሩበት ወንጀል የዋስትና መብት የሚያሰጥ አለመሆኑን በመጥቀስ ፥ ላቀረቡት የዋስትና መብት ጥያቄ ምላሽ በመስጠት ፍርድ ቤቱ ውድቅ ያድርግልኝ ሲል አመልክቷል።ግራ ቀኙን የመረመረው ችሎቱ የአቶ ቃሲምን የዋስትና ጥያቄ ውድቅ በማድረግ መርማሪው ውሳኔ እንዲሰጥ ለሃምሌ 30 ቀን 2005 ዓ.ም ተለዋጭ ቀጠሮ ይዟል።አቶ ቃሲም ከሌሎች ተጠርጥረው የጊዜ ቀጠሮ ከተጠየቀባቸው ባልደረቦቻቸው ጋር ጉዳያቸው በአንድ መዝገብ ታይቶ ሃምሌ 30 ቀን 2005 ዓ.ም ክስ የሚመሰረትባቸው ይሆናል ሲል ፋና ዘግቧል።